
ועדת החוקה, חוק ומשפט 
 25/07/2012 

הכנסת השמונה-עשרה
נוסח לא מתוקן

מושב רביעי
<פרוטוקול מס' 662>
מישיבת ועדת החוקה, חוק ומשפט
יום רביעי, ו' באב התשע"ב (25 ביולי 2012), שעה 9:00
<סדר-היום:>
<הצעת חוק-יסוד: נשיא המדינה (תיקון – שינוי אופן בחירת נשיא המדינה ומבקר המדינה)>
נכחו:

<חברי הוועדה:> 
דוד רותם – היו"ר
יריב לוין
משה גפני
<מוזמנים:> 
	מזכירת הכנסת ירדנה מלר-הורוביץ
	
	

	מורן רוזנבלום
	–
	ייעוץ וחקיקה, משרד המשפטים

	שרית שפיגלשטיין
	–
	מנהלת מחלקה, משרד המשפטים

	נורית ישראלי
	–
	יועמ"ש למבקר המדינה 


<ייעוץ משפטי:>
אפרת חקאק
<מנהלת הוועדה:>
דורית ואג
<רשמת פרלמנטרית:>
רונית יצחק
<הצעת חוק-יסוד: נשיא המדינה (תיקון – שינוי אופן בחירת נשיא המדינה ומבקר המדינה)>
<היו"ר דוד רותם:>
הצעת חוק-יסוד: נשיא המדינה (תיקון – שינוי אופן בחירת נשיא המדינה ומבקר המדינה) של חברי הכנסת – משה גפני, אורי מקלב, יוחנן פלסנר, אברהם מיכאלי ויריב לוין. זה הכול נובע מההסכמים שבין החרדים, פלסנר והליכוד? 
<דורית ואג:>
למה לוין אחרון? זה לא לפי הא'-ב'? 

<יריב לוין:>
אני תמיד אחרון.
<היו"ר דוד רותם:>
כי אנחנו יודעים את המציאות.

<יריב לוין:>
אומרים שזה שרשום אחרון, גם נשאר אחרון.
<דורית ואג:>
לא, זה כולם יוזמים – אין פה מצטרפים.
<היו"ר דוד רותם:>
לפחות לגבי אחד אני בטוח שאתה צודק – פלסנר. גפני ומקלב, נו, בוא נאמר ככה, הם יהיו אחריך.
<יריב לוין:>
כן, גם זה יכול להיות.
<היו"ר דוד רותם:>
לא, זה בטוח, כי כפי שאתה יודע אצלם אין פריימריז.
<יריב לוין:>
כן. אבל תשמע, אני מנסה. 

<היו"ר דוד רותם:>
טוב, עכשיו אתה יכול להסביר לנו מה אתה רוצה? 
<יריב לוין:>
כן, אציג את החוק הזה.

<היו"ר דוד רותם:>
אני מניח שאת החוק הזה אפשר לקבוע רק כאשר הליכוד מגיש מועמד.

<יריב לוין:>
למה?

<היו"ר דוד רותם:>
כי אם אני הייתי מגיש מועמד, אז ישראל ביתנו היתה דואגת שבסיבוב הראשון הוא יעבור. 

<דורית ואג:>
רגע, אנחנו בישיבה כבר? 

<היו"ר דוד רותם:>
כן, אנחנו כבר בישיבה. 

<יריב לוין:>
זה יכול להיות, אבל אולי תהיה לנו עוד הזדמנות – לא יודע אם בקדנציה הזאת – לבדוק את זה. ננסה. אציג בקצרה את הצעת החוק – הצעת החוק הזאת היא באמת תולדה של התהליך שהיה לנו בהצבעה האחרונה לבחירתו של מבקר המדינה החדש. כמי שהשתתף פעם ראשונה בהצבעה מהסוג הזה, אני מוכרח לומר שהתחושה היתה שהתהליך הוא תהליך מצד אחד ארוך של שלוש הצבעות, שבסופו של עניין איננו מוסיף כבוד למועמד שנבחר, משום שבעצם הוא נדרש לצלוח שלוש מסוכות כדי להיבחר ומקבל - - -
<היו"ר דוד רותם:>
יריב, למה לא הגשת שתי הצעות חוק – אחת לנשיא המדינה ואחת למבקר?
<יריב לוין:>
תיכף אענה לך גם לעניין הזה.

<היו"ר דוד רותם:>
יכולת להגיש את החוק גם אחרי הבחירות הקודמות לנשיא המדינה, גם שם היה בזיון.

<יריב לוין:>
תיכף אענה לך. אחרי הבחירות הקודמות לנשיא המדינה לא יכולתי להגיש את החוק, כי לא הייתי פה. לא הייתי פה.
<היו"ר דוד רותם:>
מה לא היית?

<דורית ואג:>
הוא לא היה חבר בכנסת הקודמת.
<יריב לוין:>
קדנציה ראשונה. מה לעשות.
<היו"ר דוד רותם:>
נו, בסדר, אבל היתה אחרי זה כנסת.

<דורית ואג:>
לא מרגישים את זה, אבל זו קדנציה ראשונה.

<יריב לוין:>
בסדר, אבל לא הייתי שותף לתהליך. במקרה הזה הייתי שותף אפילו באופן די פעיל לתהליך. 

<היו"ר דוד רותם:>
כן.
<יריב לוין:>
אני חושב שהתוצאה שבה נדרש המועמד לעמוד לשלוש הצבעות, ולכאורה יוצא מצב שהוא איננו נבחר פעמיים, אלא רק נבחר בפעם השלישית, למרות שהוא קיבל רוב גם בשתי ההצבעות הראשונות – הדבר הזה הוא לא טוב ולא נכון. גם לא כל כך ברור מה התועלת שיש בשלוש הצבעות, איזה שינוי אמור לקרות ביניהן, ואולי אפילו להיפך, זאת אומרת, אם יהיו שלושה שינויים, שלוש הצבעות, שבכל אחת מהן מתקבלות תוצאות אחרות – הדבר הזה בראייה הכללית, בהסתכלות הכוללת לא נכון. 
לכן, חשבנו לנסות ולשנות את הדבר הזה על-ידי כך שנצמצם, נוותר בעצם על ההצבעה השנייה בתוך התהליך הזה, ונקיים תהליך של הצבעה אחת, שבה ישתתפו באמת כלל המועמדים, ואז הרבה פעמים גם המצב הוא שישנם באמת יותר משני מועמדים. ולכן, זה גם סביר שאף מועמד לא הגיע לרוב, ולאחר מכן נקיים הצבעה שנייה, שבה נשארים רק שני המועמדים שקיבלו את מירב הקולות, ושם גם ייבחר מישהו שזוכה לרוב ברור. אני חושב שבדרך הזאת נשיג גם תהליך יותר נכון, יותר פשוט וגם עם נראות יותר טובה.
<היו"ר דוד רותם:>
אדוני צודק במאת האחוזים.
<יריב לוין:>
שאלת למה לא הגשנו שתי - - -

<היו"ר דוד רותם:>
אני מוכרח לשאול, אני רוצה לפצל את החוק.
<יריב לוין:>
כן, אענה לך.

<היו"ר דוד רותם:>
אתה תצטרך לקחת את זה אליך - - -

<יריב לוין:>
אומר לך כבר – דעתי - - -
<אפרת חקאק:>
לא, זה במליאה.
<היו"ר דוד רותם:>
אה, זה במליאה.

<דורית ואג:>
פיצול במליאה.
<היו"ר דוד רותם:>
מי צריך להציג את הפיצול במליאה?

<יריב לוין:>
אתה.

<היו"ר דוד רותם:>
לא, אתה. זו קריאה ראשונה, זה אתה.

<דורית ואג:>
לא.

<אפרת חקאק:>
לא. יושב-ראש הוועדה. 

<יריב לוין:>
פיצול אתה מציג. אתה יושב-ראש הוועדה, אתה צריך להציג. גם אומר לך בצורה ברורה, דעתי האישית היתה מלכתחילה שנכון להגיש שתי הצעות נפרדות. חברי חשבו אחרת. בדיעבד, אמרו לי שהם גם חושבים שצדקתי, אבל זה כבר לא משנה כי החוק כבר הוגש. לכן, אנחנו בוודאי מסכימים לפיצול, אני אומר את זה גם על דעת חברי. אני חושב שהפיצול הוא נכון.  

<דורית ואג:>
אחד יהיה שלהם ואת השני ליזום מטעם הוועדה, כי זה חוק-יסוד. יש לך סמכות.
<היו"ר דוד רותם:>
לא, אבל עד שאספיק להניח וכל הדברים האלה, אביא את הפיצול. 
<יריב לוין:>
אין בעיה לפצל, אנחנו מסכימים לגמרי. זה הדבר הנכון.  
<אפרת חקאק:>
כבר הכנתי את הנוסח.
<יריב לוין:>
אגב, אני יכול לומר שבמקביל הגשתי הצעה אחרת שנוגעת להליכים של החתימות, כי גם שם מתברר שזה לא ברור – איך חוזרים מחתימה ומה המשמעות אם פוחת מספר החותמים מהעשרה שנדרשים כדי להציג מועמדות. 
<היו"ר דוד רותם:>
יש חוות דעת יועץ משפטי לכנסת.

<יריב לוין:>
כן. אז הגשנו גם הצעה להסדיר את העניין הזה. ושם כבר הגשתי שתי הצעות נפרדות לגבי כל אחד מהם בנפרד, כך שזה עולה גם באותו מסלול גם עם העניין הזה - - 

<היו"ר דוד רותם:>
יפה מאוד. מצוין.
<יריב לוין:>
- - שהוא בוודאי נכון. זהו, זו ההצעה.  

<היו"ר דוד רותם:>
אנחנו מודים לך. ואפילו הזדמנות להפריע לי לא תהיה לך.  

<יריב לוין:>
אשמור. אז בנק הזכויות ישמור. 

<מזכירת הכנסת ירדנה מלר-הורוביץ:>
- - - אתמול. 

<דורית ואג:>
הוא חייב לך מאתמול.
<מזכירת הכנסת ירדנה מלר-הורוביץ:>
זהו, הוא חייב לך מאתמול.

<יריב לוין:>
ארבע. בסדר, אני צובר אותם. עוד נזדקק להם.

<דורית ואג:>
עושים פנקסנות. טוב.
<היו"ר דוד רותם:>
כן, גברתי היועצת המשפטית.

<אפרת חקאק:>
יש לי כמה הערות. רציתי לדבר טיפה על ההיגיון שעמד מאחורי הסעיף הקיים והמסורת הקיימת. מה שחבר הכנסת רוצה לעשות עכשיו זה בעצם שני תיקונים – תיקון אחד זה כבר בהצבעה השנייה, לדרוש רק רוב רגיל ולא רוב מיוחד, והתיקון השני, כבר בהצבעה השנייה לרדת לשני מועמדים, לא משנה כמה מועמדים היום.

אז לעניין הרוב הדרוש – הסעיף הקיים מבוסס, ממה שהבנתי, על סעיפים דומים בעולם. אין הרבה מדינות בהן הנשיא והמבקר נבחרים על-ידי הפרלמנט, אבל איפה שיש, לרוב יש את ההסדר שיש לנו. וההיגיון שעומד מאחורי ההסדר הזה, זה שבהצבעה הראשונה חברי הכנסת יראו לאן נושבת הרוח, ובהצבעה השנייה, חברי הכנסת – שוב, אתה צריך לזכור שזה, כמו שאתה יודע, הצבעה חשאית – יעבירו את הקולות למועמד שהם כבר יודעים שייבחר, ובכך יתנו כבוד למועמד.
<יריב לוין:>
זה ההיגיון שלנו, כי זה לא מה שקרה בפועל.
<אפרת חקאק:>
נכון. אני מבינה שהיתה תקלה - - -
<יריב לוין:>
לא, אין שום תקלה. יש מהלך ברור - -  
<אפרת חקאק:>
לא בדיוק תקלה. זו פוליטיקה.

<יריב לוין:>
- - שבו אומרים, יש לנו הצבעה שלישית, ולכן בהצבעה השנייה אנחנו נמשיך לשחק ונענה את המועמדים או תומכיהם או כל מיני שיקולים כאלה. ולכן, ההצבעה השנייה בסוף לא מצליחה להביא לרוב. 
<היו"ר דוד רותם:>
לא, אני חושב שלא קרתה תקלה, אלא מה שקרה זה - - 
<יריב לוין:>
לא, לא היתה תקלה בכלל.

<אפרת חקאק:>
זו לא תקלה. 

<היו"ר דוד רותם:>
- - שמכיוון שבבחירה האחרונה היתה הסכמה של סיעות השלטון במדינת ישראל, אז חברי הכנסת אמרו, נראה לכם שאפילו רוב אתם לא מסוגלים לעשות. 

<יריב לוין:>
היתה פה הצבעה מכוונת, זה ברור, שנצלה באופן לגיטימי לגמרי את התהליך, אבל אני חושב שזה לא טוב.
<היו"ר דוד רותם:>
בסיבוב השני לפחות הייתי דורש שיהיה רוב של 61% מסיבה אחת פשוטה – הייתי נוכח פה כשהצביעו על כל מיני ועדות מינויים לבחירות וראיתי איך שגונבים את ההצבעות.
<יריב לוין:>
כן, אבל אני אומר לך איפה הבעיה, ברגע שתדרוש רוב של 61% אתה בדיוק תיפול לאותו מקום. 
<מזכירת הכנסת ירדנה מלר-הורוביץ:>
לא יבואו.
<יריב לוין:>
מה שאנשים יעשו על מנת לכפות את הסיבוב השלישי – יימנעו, לא יצביעו וכן הלאה, ולא תרוויח מזה כלום. 
<מזכירת הכנסת ירדנה מלר-הורוביץ:>
לא יבואו. זה כבר קרה.
<יריב לוין:>
אתה פשוט תעשה עוד סיבוב למען "היראו", ואחר כך תגיע בסוף לסיבוב שבו תהיה ההצבעה האמיתית, וגם ראית את הפערים העצומים – כמה ההצבעה השנייה היתה קרובה לראשונה, וכמה הפער בהצבעה השלישית היה הרבה יותר משמעותי. 
<היו"ר דוד רותם:>
הבנתי אותך.
<יריב לוין:>
ראינו. פשוט ראינו מה קרה, ואנחנו גם מבינים הרי את הדינמיקה.
<היו"ר דוד רותם:>
טוב.

<אפרת חקאק:>
יש לך עוד הערות?
<היו"ר דוד רותם:>
לא, לי אין יותר הערות.
<אפרת חקאק:>
לי יש עוד הערה. שוב, אנחנו באמת צריכים לחשוב אם אנחנו רוצים לשנות מסורת בגלל ענייניים פוליטיים שיצרו את הבעיות.
<יריב לוין:>
- - - פוליטית, אין מה לעשות.
<היו"ר דוד רותם:>
כל נשימה זה פוליטיקה. 
<אפרת חקאק:>
הכול פוליטיקה. ההערה השנייה שלי היא לגבי הירידה לשני מועמדים בבת אחת. אני לא יודעת עד כמה זו בעיה מעשית כשיש באמת מקרים שיש ארבעה מועמדים, אבל אם במקרה יש ארבעה מועמדים השאלה אם זה נכון לרדת מייד לשניים, כי ההנחה היא שבכל סבב של הצבעות חברי הכנסת רוצים לדעת את כל האופציות שלהם, ולא לחשוב לעצמם - - - 
<היו"ר דוד רותם:>
אפרת, אם יש ארבעה מועמדים – צריך לפזר את הכנסת.
<יריב לוין:>
לא, גם אגיד לך יותר מזה, אם יהיו חמישה מועמדים מה הסיכוי - - -
<היו"ר דוד רותם:>
איך זה יכול להיות ארבעה מועמדים? זאת אומרת שכל עשרה חברי כנסת הצביעו למועמד אחר, והם יודעים שאין סיכוי בעולם – בשביל מה לבייש אנשים? אותי פסלו בספירת הקולות, כי חתמתי לשניים. לפני איזה שנה בא אלי מישהו וביקש ממני לחתום, הוא אמר לי, אשיג את תמיכת ראש הממשלה אחרת לא אגיש, בסוף הוא הגיש. למה לבייש אותו? האיש הזה קיבל פעמיים שמונה קולות, כי זה מה שהצביעו בשבילו, את מבינה? שניים ברחו מההצבעה. 

<יריב לוין:>
לא, הוא קיבל שמונה ואחר כך הקולות ירדו. אגיד לך עוד פעם, יותר מזה, הרי אז מה? אם יהיו חמישה מועמדים, אז נעשה ארבעה סיבובי הצבעה? להיפך, הרעיון הוא בסופו של דבר – גם כשאנשים יצביעו בסיבוב הראשון הם צריכים להבין שאם הם רוצים שהמועמד שלהם יעלה ויגיע לסיבוב השני, גם לזה יש משמעות. ואז נקבל בסוף אדם שנבחר בהליך שבו הוא קיבל תמיכה משמעותית בסיבוב הראשון ותמיכה מסיבית בסיבוב השני, ואני אומר עוד פעם, שזו הדרך הנכונה, אחרת זה מתפזר לכל רוח. 

הרי מה אנחנו רוצים בסוף? בסוף אנחנו רוצים מועמד שנבחר עם איזשהו backing ציבורי משמעותי מאחוריו. אני חושב שזה יותר חשוב מאשר היכולת של אנשים עכשיו להתחיל לעשות שיקול – טוב, עכשיו היו ארבעה, עכשיו שלושה, עכשיו – אגיד לך מה יקרה, אז יהיו חמישה מועמדים, כמה סיבובים שרק אפשר יהיה לקיים, יקיימו אותם. אם אפשר היה לקיים חמישה סיבובים היינו מגיעים גם לסיבוב חמישי - - 
<מזכירת הכנסת ירדנה מלר-הורוביץ:>
עכשיו החוק נותן לזה מענה.
<יריב לוין:>
- - ובסוף עם אותם תוצאות. אנשים תמיד ימשיכו לשחק את המשחק כל עוד הם יכולים, זה לגיטימי. אבל אנחנו צריכים לנסות לתחום את זה למקום שבו נשיג תוצאה, שמבחינת הנראות שלה היא נכונה. 
<היו"ר דוד רותם:>
עוד משהו? מבקרת המדינה?
<נורית ישראלי:>
אדוני היושב-ראש, היועצת המשפטית למבקר המדינה. מבקר המדינה רואה בעין יפה את הרעיון לשינוי באמת מהטעמים שהוסברו בדברי ההסבר להצעת החוק, והטעמים שפירט חבר הכנסת הנכבד. יחד עם זה, לגבי הפרטים אין לנו איזו עמדה חד-משמעית, כי יש פה שאלה אמפירית וגם קצת של חיזוי. זאת אומרת, מצאנו כמה חוקים שיש בהם מודל של שלב אל"ף – רוב מיוחס, ושלב בי"ת – רוב רגיל. למשל, בבחירת ראש ראשות וסגניו, ראש לשכת עורכי-הדין, וגם כשהיו בחירות אישיות לראש הממשלה - - -
<היו"ר דוד רותם:>
רק בקשה אחת – את יכולה להשוות לכל דבר, רק לא ללשכת עורכי-הדין. את מבינה, יש גבול לאן אנחנו מורידים את מבקר המדינה ואת הנשיא.
<נורית ישראלי:>
אני מתנצלת. אני פשוט מדברת על המודל מבחינה תיאורטית, מודל של מעבר מרוב מיוחס לרוב רגיל, אז הנה משהו יותר מכובד לכל הדעות – כשהיו בחירות אישיות לראשות הממשלה, אז היה מודל כזה. לעומת זאת, כמו שאמרה היועצת המשפטית הנכבדה של הוועדה, שככל שיש משפט משווה, אז שומרים על האלמנט של רוב מיוחס. 
<היו"ר דוד רותם:>
- - -
<מזכירת הכנסת ירדנה מלר-הורוביץ:>
הוא לא חבר נשיאות.

<נורית ישראלי:>
אני חושבת שבמובן - - -

<היו"ר דוד רותם:>
הוא לא חבר נשיאות. הוא פשוט לא העביר לי כספים שהוא היה צריך להעביר אתמול.  

<נורית ישראלי:>
במובן הסימבולי, הן לגבי נשיא המדינה והן לגבי מבקר המדינה, כשבאמת צריך לייצג בחירה של לכידות ובבוא העת לזכות לאמון של מעגלים מאוד רחבים, יש חשיבות לשימור הרוב המיוחס. יחד עם זה, יש חשיבות גם לשפר את התהליך ולמנוע את הסרבול.
<היו"ר דוד רותם:>
טוב.
<נורית ישראלי:>
לגבי ההפרדה של החוקים בצד הטכני, כמובן שאני לא מתערבת, אבל עד כמה שזכור לי – לפני כמה שנים בתשס"ח תוקן סעיף 8א, שהיה קשור לנבצרות מהתנהגות שאינה הולמת וכו', ואז תיקנו במקביל תיקון אחיד לגמרי גם בחוק הנשיא וגם בחוק מבקר המדינה.  

<היו"ר דוד רותם:>
אז זה היה בשני חוקים, כי אחד זה חוק-יסוד ואחד זה חוק רגיל.
<דורית ואג:>
לא, הם עשו תיקון בחקיקה.
<נורית ישראלי:>
לא, בחוק עצמו עשינו, לא בחוק-יסוד. 

<אפרת חקאק:>
ב-2003 הם עשו את התיקונים.

<היו"ר דוד רותם:>
נשיא המדינה זה חוק-יסוד.

<דורית ואג:>
תיקוני חקיקה.

<אפרת חקאק:>
בתיקוני החקיקה הם עשו שתי הצעות חוק.
<היו"ר דוד רותם:>
טוב.

<נורית ישראלי:>
אבל עשו את זה בו-זמנית.
<אפרת חקאק:>
זה בו-זמנית.

<היו"ר דוד רותם:>
גם פה נעשה את זה בו-זמנית. מי בעד פיצול לשני חוקים? גפני, את מי אתה מחליף?
<משה גפני:>
את מקלב.

הצבעה

בעד ההצעה לפצל את הצעת חוק-יסוד: נשיא המדינה (תיקון – שינוי אופן בחירת נשיא המדינה ומבקר המדינה) – פה אחד
ההצעה לפיצול הצעת החוק נתקבלה.
<דורית ואג:>
פה אחד.

<אפרת חקאק:>
ההצבעה על החוק היא על תנאי שהפיצול יאושר. 
<היו"ר דוד רותם:>
בתנאי שהמליאה תאשר את הפיצול – אני מצביע גם על החוק. מי בעד החוק לקריאה ראשונה? 

<דורית ואג:>
שני החוקים.

<היו"ר דוד רותם:>
שני החוקים.

הצבעה

בעד – פה אחד
הצעת חוק-יסוד: נשיא המדינה (תיקון – שינוי אופן בחירת נשיא המדינה) 
והצעת חוק-יסוד: נשיא המדינה (תיקון – שינוי אופן בחירת מבקר המדינה) נתקבלו.
<היו"ר דוד רותם:>
תודה רבה. אושר פה אחד על-ידי שלושה חברי כנסת.

<הישיבה ננעלה בשעה 09:20.>
